Komisijos reglamentas (EEB) Nr. 1921/2002
2002 m. spalio 28 d.
iš dalies keičiantis Reglamentą (EEB) Nr. 3149/92, nustatantį išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles [1], su pakeitimais, padarytais Reglamentu (EB) Nr. 2535/95 [2], ypač į jo 6 straipsnį,
kadangi:
(1) Komisijos reglamento (EEB) Nr. 3149/92 [3] su paskutiniais pakeitimais, padarytais Reglamentu (EB) Nr. 1098/2001 [4], 3 straipsnis nustato, kad maisto produktų paskirstymo labiausiai nepasiturintiems asmenims paskirstymo metinis planas vykdomas nuo spalio 1 d. iki kitų metų rugsėjo 30 d. Siekiant gerai tvarkyti intervencines atsargas, turėtų būti priimta nuostata, užtikrinanti, kad paskirstytini produktai būtų pašalinti iš intervencinių atsargų vėliausiai iki paskirstymo metų rugpjūčio 31 d.
(2) Komisijos reglamento (EEB) Nr. 3149/92 5 straipsnis nustato iš intervencinių atsargų pateiktų produktų apskaitinę vertę. Ši nuostata turėtų būti suderinta siekiant atsižvelgti į intervencinės sistemos pokyčius, darančius įtaką bendram galvijienos rinkos organizavimui.
(3) Komisijos reglamento (EEB) Nr. 3149/92 8 straipsnis turėtų būti panaikintas, nes jis nebetaikomas, kadangi susijusios transporto išlaidos atlyginamos pagal turėtas išlaidas.
(4) Šiame reglamente nustatytos priemonės atitinka susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3149/92 iš dalies pakeičiamas taip:
1) prie 3 straipsnio 1 dalies pridedama tokia antra pastraipa:
"Produktai iš intervencinių atsargų pašalinami nuo spalio 1 d. iki kitų metų rugpjūčio 31 d.";
2) 5 straipsnis pakeičiamas tokiu straipsniu:
"5 straipsnis
1. EŽŪOGF Garantijų skyriaus tvarkomai apskaitai, nepaisant Reglamento (EEB) Nr. 1883/78 [5] 8 straipsnio nuostatų, pagal šį reglamentą iš intervencinių atsargų pateiktų produktų apskaitinė vertė yra tokia, kokia yra kiekvienais metais spalio 1 d. taikoma intervencinė kaina.
Jei tai yra jautiena, pateiktų produktų apskaitinė vertė yra tokia, kokia yra 2002 m. birželio 30 d. taikoma intervencinė kaina. Šiai kainai yra taikomi priede nustatyti koeficientai.
Valstybėms narėms, kurios neįvedė euro, intervencinių produktų apskaitinė vertė konvertuojama į nacionalinę valiutą spalio 1 d. valiutų keitimo kursu.
2. Tais atvejais, kai intervenciniai produktai yra perkeliami iš vienos valstybės narės į kitą, tiekiančioji valstybė narė pristatytą produktą sąskaitose žymi nuliniu įrašu, o paskirties valstybė narė jį žymi kaip gautą per tą išsiuntimo mėnesį, taikant kainą ir kursą, apskaičiuotus pagal šio straipsnio 1 dalį.";
3) 8 straipsnis panaikinamas.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. spalio 28 d.